Eugen Tomac cere demisia lui Toni Greblă (ex-PSD), președintele Autorității Electorale Permanente, după scandalul din Biroul Electoral Central
Eugen Tomac, președintele PMP, a cerut miercuri demisia lui Toni Greblă de la șefia Autorității Electorale Permanente. Tomac îl acuză pe Greblă că a oprit ilegal subvenția pentru PMP și că a respins în cadrul Biroului Electoral Central, din care face parte, înscrierea Alianței Dreapta Unită la alegerile locale și europarlamentare.
Greblă a fost parlamentar PSD, prefect PSD și șef de organizație județeană PSD. El a fost susținut la șefia AEP de PSD și PNL, în ciuda protestelor opoziției și a unei părți a societății civile, care au cerut un independent politic la șefia unei instituții – cheie în democrație.
Comunicatul integral al lui Eugen Tomac:
Deciziile Înaltei Curți de Casație și Justiție privind validarea protocolului de constituire a Alianței Dreapta Unită, formată din USR, PMP și Forța Dreptei, precum și anularea deciziei BEC prin care se hotărâse respingerea reprezentantul PMP în Biroul Electoral Central, sunt două decizii esențiale pentru democrația românească.
Judecătorii au făcut dreptate și au transmis ceea ce noi spunem de doi ani, de când suntem hărțuiți prin instanțe printr-un lung șir de abuzuri procedurale, și anume că, în esență, tribunalele nu se pot substitui democrației.
PMP a fost, în ultimii ani, ținta unor grupări politice cu funcții grele în stat, care au avut drept scop desființarea partidului.
Deși PMP a avut două congrese prin care și-a ales conducerea și a respectat întocmai prevederile legale pentru a fi consemnate modificările în registrul partidelor politice, acestea au fost supuse unui întreg mecanism procedural bine gândit cu scopul de a tergiversa validarea în instanță a voinței membrilor PMP, chiar dacă legea spune că, în 15 zile, pe cale administrativă, trebuie publicate în registrul de la Tribunalul București deciziile congresului.
Astfel, după ce am anunțat public pe 17 iunie 2023, în cadrul Congresului USR, că PMP acceptă invitația de a fi parte la construcția unui pol de dreapta alături de USR și Forța Dreptei, împotriva noastră a început o adevărată campanie de hărțuire din partea actualei puteri.
Pe 5 iulie 2023, printr-o decizie abuzivă a Președintelui AEP, Toni Grebla, a fost tăiată subvenția PMP.
De asemenea, în luna iulie 2023, au fost declanșate controale din partea AEP, care s-au încheiat cu amenzi uriașe pe care a trebuit să le achităm în câteva zile.
În toată această perioadă, AEP a încercat să acrediteze ideea falsă că PMP funcționează la limita legii, susținând că fostul președinte este reprezentantul partidului, creând un precedent periculos. Conform abordării Președintelui AEP, în perioada 10 aprilie 2022 când a fost ales până pe 14 decembrie 2022 când a fost consemnat în registrul partidelor politice, și Nicolae Ciucă, premier la acea vreme, și-ar fi însușit în mod ilegal calitatea de Președinte al PNL.
Tot sub coordonarea lui Toni Greblă, Președintele AEP, a fost elaborată Ordonanța de Urgență privind comasarea alegerilor locale cu cele europarlamentare. Prin acest act normativ, PMP, un partid europarlamentar care are doi deputați în Parlamentul European, a fost scos din secțiile de vot, o premieră pentru alegerile europarlamentare din România.
Tot la insistențele Președintelui AEP și la solicitarea reprezentantului PSD, a fost respinsă propunerea de membru BEC din partea PMP. Decizia a fost anulată ieri de către Înalta Curte de Casație și Justiție.
De asemenea, în baza unei sesizări a membrului PSD în Biroul Electoral Central și cu largul concurs al Președintelui AEP, Toni Greblă, a fost respinsă Alianța Dreapta Unită. Decizia BEC a fost anulată de Înalta Curte de Casație și Justiție, iar Dreapta Unită va fi pe buletinele de vot.
Pentru toate aceste abuzuri, solicităm, imediat, DEMISIA Președintelui AEP, Toni Greblă.
Pentru a avea parte de un proces electoral corect și transparent, avem nevoie de garanții reale, iar ele nu pot fi obținute decât prin plecarea de îndată din fruntea Autorității Electorale Permanente a domnului Toni Greblă.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank